DIRECŢIA COMUNICARE

**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 20.03.2024, ora 08:00 – 21.03.2024, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 21.03.2024, ora 07:00**

**RÂURI**

**Debitele au fost în general staționare**, exceptând râurile din bazinele hidrografice: Vișeu, Iza, Tur, Someș, Crișuri și Mureș, unde au fost în scădere.

Debitele se situează la valori peste mediile multianuale lunare pe râurile din bazinele hidrografice: Vișeu, Mureș, Bega, bazinele superioare ale Jiului şi Prahovei, bazinul mijlociu al Oltului, bazinul superior şi mijlociu al Bistriței şi pe cursul superior al Prutului. Pe celelalte râuri debitele se situează la valori cuprinse între 30-80% din normalele lunare, mai mici (sub 30%) pe râurile din bazinele hidrografice: Moravița, Caraș, Nera, Vedea, Bârlad, Tazlău, Jijia, pe unii afluenți din bazinele inferioare ale Jiului, Oltului, Argeșului și pe unele râuri din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi relativ staționare**, exceptând râurile din bazinele hidrografice: Vișeu, Iza, Tur, Someș, Crasna, Barcău, Crişuri, Mureș, Bega, Timiș, Bârzava, Caraș, Nera și Cerna, unde vor fi în scădere.

Sunt posibile creşteri de niveluri şi debite, pe unele râuri mici din zonele de deal şi de munte din jumătatea de est a țării, datorită precipitațiilor mixte, în general slabe cantitativ prognozate și cedării apei din stratul de zăpadă.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 20 - 21.03.2024 a fost în scădere, având valoarea de 6400 m3/s**, sub media multianuală a lunii martie (6700 m3/s).

În aval de Porţile de Fier debitele au fost în scădere la Gruia, în creștere pe sectorul Calafat – Cernavodă și relativ staționare pe sectorul Hârșova – Tulcea.

**Debitul la intrarea în țară (secțiunea Baziaș) va fi în scădere (6300 m3/s).**

În aval de Porţile de Fier, debitele vor fi în scădere pe sectorul Gruia – Calafat, în creştere pe sectorul Bechet – Galaţi şi relativ staționare pe sectorul Isaccea – Tulcea.

***Se situează în faza I de apărare următoarele sectoare de dig:***

- Sf. Gheorghe (din administrarea ANAR) - jud. Tulcea.

**2.** **Situaţia meteorologică în intervalul 20.03.2024, ora 08:00 –21.03.2024, ora 06:00**

**ÎN ŢARĂ**

Vremea s-a încălzit, iar valorile termice diurne s-au situat în jurul celor specifice datei, exceptând Oltenia, unde au fost mai ridicate decât acestea. Cerul a fost variabil în prima parte a zilei, apoi s-a înnorat treptat, în nord, centru, est, apoi și în sud-est. Au fost precipitații slabe, mixte în Moldova și local în Transilvania, predominant sub formă de ploaie pe alocuri în Muntenia și doar ploi în Dobrogea și izolat în Maramureș. La munte au predominat ninsorile. Vântul a suflat slab și moderat, temporar cu intensificări în Moldova, Dobrogea și izolat în celelalte regiuni (viteze în general de 45...50 km/h), dar și la munte, în special pe creste, unde rafalele au depășit 80...90 km/h. Este strat de zăpadă în cea mai mare parte a zonei montane și măsura, la ora 20, în platformele stațiilor meteorologice, până la 198 cm în Munții Făgăraș, la peste 2000 m altitudine. Temperaturile maxime s-au încadrat între 6 grade la Rădăuți, Suceava și Corugea și 16 grade la Drobeta-Turnu Severin, Târgu Jiu, Calafat, Băilești și Drăgășani. La ora 6 se înregistrau valori termice cuprinse între -3 grade la Bozovici și Câmpeni și 7 grade la Drobeta-Turnu Severin. Dimineața, pe suprafețe mici în sudul teritoriului a fost ceață, iar noaptea s-a produs brumă pe arii restrânse în regiunile vestice, nord-vestice și sudice.

*Observaţii: de ieri de la ora 6 a fost în vigoare o singură atenționare cod galben pentru fenomene meteorologice periculoase imediate, emisă de către SRPV Craiova.*

**LA BUCUREŞTI**

Vremea s-a încălzit, astfel că temperatura maximă a fost de 13 grade. Cerul a fost variabil, cu înnorări noaptea, iar spre sfârșitul intervalului temporar a plouat slab. Vântul a suflat slab până la moderat. La ora 6 se înregistrau 4 grade.

**3. Prognoza meteorologică în intervalul 21.03.2024, ora 08:00 –22.03.2024, ora 08:00**

**ÎN ŢARĂ**

În jumătatea estică a țării, valorile termice diurne vor fi mai mici decât în mod obișnuit pentru această dată, cerul va avea înnorări și se vor semnala precipitații slabe. Acestea vor fi mixte în Moldova și în estul Transilvaniei, predominant sub formă de ploaie în Muntenia și Dobrogea. La munte vor predomina ninsorile. În restul teritoriului, vremea va fi normală din punct de vedere termic, cerul va fi variabil și doar cu totul izolat va ploua. Vântul va sufla slab și moderat, cu intensificări pe parcursul zilei în zona montană înaltă (rafale de peste 70...80 km/h) și îndeosebi în regiunile estice (viteze în general de 40...50 km/h). Temperaturile maxime se vor încadra între 5 și 17 grade, iar cele minime între -4 și 5 grade. La începutul și la sfârșitul intervalului, izolat va fi ceață, iar noaptea pe alocuri se va produce brumă.

**LA BUCUREŞTI**

Cerul va fi temporar noros, iar în timpul zilei va ploua slab. Vântul va sufla slab și moderat. Temperatura maximă se va situa în jurul valorii de 11 grade, iar cea minimă va fi de 0...2 grade. Spre sfârșitul intervalului va crește probabilitatea de ceață și de brumă.

**4. Buletin nivometeorologic pentru perioada 20.03.2024 ora 20 - 21.03.2024 ora 20**

**Masivul Făgăraș:** **RISC 4 - MARE**

La peste 1800 m: ninsorile slabe estimate în continuare nu vor influența semnificativ stratul, iar temperaturile negative, geroase noaptea pe creste vor menține structura zăpezii din partea superioară, unde s-au menținut crustele de gheață formate în zilele precedente, acoperite acum cu un strat subțire de zăpadă. Pe creste sunt prezente cornișe și troiene mari de peste 2 metri în zonele adăpostite. În interiorul stratului, sub aceste cruste subțiri de la suprafață se găsește un strat de până la 60 cm de zăpada depusă în urmă cu o săptămână. Mai ales la supraîncărcări, dar izolat și spontan, pe pantele mai înclinate unde zăpada este acumulată în depozite mari, acest strat instabil de până la 60 cm cu rezistență foarte redusă poate aluneca peste straturile mai vechi și dure din partea inferioară, ducând la declanșarea unor avalanșe de dimensiuni medii și chiar mari, riscul fiind mare(4). În anumite cazuri, unele avalanșe pornite de la altitudini de peste 1800 m pot coborî sub această altitudine.

La altitudini mai mici de 1800 m: odată cu creșterea ușoară a temperaturilor, care vor deveni ușor pozitive ziua, se vor forma cruste subțiri de gheață la suprafață, rezistența stratului astfel crescând ușor. Zăpada este mai consistentă la altitudini de peste 1600 m pe versanții nordici precum și în zonele umbrite sau adăpostite, unde în special la supraîncărcări se pot produce avalanșe de dimensiuni mici și medii, dar izolat și spontan pot fi unele curgeri la altitudini mai joase, riscul fiind însemnat(3).

**Munţii Bucegi:** **RISC 4 - MARE**

La peste 1800 m: la altitudini de peste 2000 m în urma ninsorilor mai importante acumulate în urmă cu o săptămână, stratul a crescut cu până la 60 cm. Ninsorile din ultimele zile au fost slabe și s-au depus peste crustele subțiri de gheață mai vechi. Pe unele văi și pante umbrite și adăpostite zăpada este acumulată în troiene mari de 2-3 metri, iar în zona crestelor sunt cornișe și plăci formate de vânt instabile și ușor friabile, acoperite cu câțiva cm de zăpadă proaspătă. Va continua să ningă, izolat 10 l/mp, iar vântul intens din nord și nord-vest va forma noi plăci de vânt, iar zăpada va fi temporar viscolită. În aceste condiții, stratul instabil de zăpadă din partea superioară, acumulat în ultima săptămână poate aluneca peste stratul mai vechi și mai stabil, atât spontan, pe pantele mai înclinate, dar mai ales la supraîncărcări, riscul de declanșare a unor avalanșe medii și chiar mari fiind mare(4). În anumite cazuri izolate, unele avalanșe pornite de la altitudini mai mari de 1800 m pot coborî sub această altitudine.

Sub 1800 m: stratul de zăpadă are dimensiuni mai mari pe versanții nordici, unde în ultima săptămână s-au acumulat pe alocuri 25 cm la altitudini de peste 1600 m și va continua să ningă izolat mai însemnat, dar ziua, când intensitatea precipitațiilor va fi în diminuare, vântul din NV va crește în intensitate. Se mențin condițiile pentru declanșarea de avalanșe de dimensiuni mici și medii, riscul fiind amplificat la supraîncărcări slabe. Riscul va fi moderat(2), fiind mai amplificat la peste 1600 m în zonele unde zăpada este mai însemnată, respectiv pantele umbrite și zonele adăpostite cu acumulări vechi.

**Munţii Țarcu-Godeanu:** **RISC 2 - MODERAT**

La peste 1800 m: ninsorile din ultima săptâmână au fost slabe, depuse peste crustele de gheață formate la suprafață, iar stratul s-a menținut constant. Acesta are rezistență mai redusă în primii 15 cm de la suprafață, mai ales pe văile umbrite și în zonele adăpostite, iar în zona crestelor se întâlnesc cornișe și troiene. Insolația și încălzirea ușoară din următoarele zile va duce la stabilizarea ușoară a stratului la suprafață, unde se vor forma cruste subțiri de îngheț. La supraîncărcări vor fi condiții pentru declanșarea unor avalanșe de dimensiuni mici și izolat medii, riscul fiind moderat(2).

La altitudini mai mici de 1800 m: zăpada este de dimensiuni mai reduse, fiind prezentă mai ales pe văile și zonele umbrite de la altitudini de peste 1600 m. Izolat, pe fondul încălzirii ușoare a vremii se pot produce curgeri sau avalanșe de dimensiuni mici pe văile unde mai sunt depozite și acumulări mai vechi, riscul fiind în general redus (1).

**Munţii Parâng-Şureanu:** **RISC 2 - MODERAT**

La peste 1800 m: la suprafața stratului sunt prezente cruste subțiri de gheață, sub care se găsește o zonă de 15-20 cm de zăpadă cu rezistență redusă. Pe văile umbrite și în zonele adăpostite sunt acumulări mai însemnate de zăpadă. Izolat va fulgui, iar pe fondul insolației și temperaturilor diurne pozitive în creștere de-a lungul zilelor următoare, stratul de zăpadă cu rezistență redusă din partea superioară se va umezi și topi ușor, putând aluneca peste straturile mai vechi și dure din interior, ducând la declanșarea de avalanșe mici și medii. Riscul declanșării avalanșelor va fi moderat(2), fiind amplificat la supraîncărcări în special pe pantele suficient de înclinate ale versanților nordici.

Sub 1800 m: stratul de zăpadă este mai redus, continuând să se topească pe fondul insolației și temperaturilor în creștere din zilele următoare. Zăpada este prezentă mai ales la altitudini de peste 1600 m, în special pe versanții nordici, precum și pe unele văi sau zone umbrite și adăpostite, unde s-au menținut depozitele vechi mai însemnate de zăpadă. Pe pantele suficient de înclinate la supraîncărcări vor fi condiții pentru curgeri și avalanșe de dimensiuni în general mici. Riscul va fi redus (1).

**Munţii Rodnei:** **RISC 3 - ÎNSEMNAT**

La peste 1800 m: la suprafață în ultima săptămână s-au acumulat 15 cm de zăpadă cu rezistență scăzută. În intervalul următor va fulgui, temperaturile se vor menține negative, iar stratul si structura zăpezii de la suprafață nu va avea variații importante. În profunzime stratul se menține destul de bine stabilizat, fiind prezente cruste de gheață și zone cu cristale fațetate sau cupă, cu rezistență mai redusă. Pe văile umbrite și în zonele adăpostite sunt troiene mari de peste 1 metru. Pe pantele suficient de înclinate, zăpada de la suprafață și unele zone cu rezistență mai mică din interior pot aluneca peste straturile mai vechi, menținându-se condițiile de declanșare a avalanșelor de dimensiuni medii și cu totul izolat mari, mai ales la supraîncărcări. Riscul va fi însemnat(3).

La altitudini mai mici de 1800 m: temperaturile diurne vor crește ușor, dar noaptea și dimineața se vor menține negative, formându-se cruste subțiri de îngheț la suprafață. Pe unele pante umbrite sau adăpostite sunt depozite mari mai vechi și în aceste zone la supraîncărcări, pe pantele suficient de înclinate, stratul recent de zăpadă de deasupra poate aluneca peste cel vechi, fiind antrenat în curgeri sau avalanșe de dimensiuni în general mici. Riscul va fi redus (1).

**Munţii Călimani-Bistriţei:** **RISC 2 - MODERAT**

La peste 1800 m: ninsorile slabe din ultima săptâmână au menținut stratul de zăpadă fără variații semnificative. La suprafață se găsește un strat subțire de zăpadă recentă cu rezistență scăzută în primii 10-15 cm, peste care va mai ninge slab în intervalul următor, iar zăpada izolat va fi viscolită de vântul moderat cu intensificări de 50-60 km/h din NV. În profunzime stratul vechi este destul de bine stabilizat și întărit, având și cruste de gheață în interior, iar spre sol sunt cristale de tip cupă pe versanții nordici. Pe pantele suficient de înclinate, se pot declanșa unele avalanșe de dimensiuni mici și izolat medii. Riscul declanșării avalanșelor va fi moderat (2), fiind amplificat la supraîncărcări.

Sub 1800 m: stratul de zăpadă are dimensiuni reduse, mai ales sub 1600 m, iar în zilele următoare pe fondul insolației și încălzirii va continua să scadă prin topire. Izolat pe anumite pante și văi umbrite și adăpostite de la altitudini mai mari de 1500 m, unde mai sunt prezente depozite vechi, vor fi condiții de declanșare a unor curgeri și avalanșe de dimensiuni în general mici. Riscul va fi redus (1).

**Masivul Ceahlău:** **RISC 2 - MODERAT**

La suprafață se găsește un strat de câțiva cm de zăpadă proaspătă, depus peste stratul acumulat în ultima săptămână, care depășește pe alocuri 20 cm. Ninsorile estimate în intervalul următor vor fi slabe, izolat viscolite de vântul moderat cu intensificări de 55-70 km/h din NV. Pe pantele și văile suficient de înclinate, cu depozite vechi de zăpadă, mai ales la supraîncărcări, se pot declanșa unele avalanșe de dimensiuni mici și izolat medii, prin alunecarea stratului de zăpadă de la suprafață. Riscul declanșării avalanșelor va fi moderat (2).

**Masivul Vlădeasa:** **RISC 1 - REDUS**

Stratul de zăpadă va continua să scadă prin topire pe fondul insolației și temperaturilor diurne în ușoară creștere. Pe unele văi și zone umbrite sunt acumulări mai vechi de zăpadă. Pe pantele văilor umbrite cu acumulări mai vechi de zăpadă vor fi condiții de producere a curgerilor sau avalanșelor de dimensiuni mici, riscul fiind redus(1).

**Evoluția vremii din ultimele 24 de ore:**

Vremea a fost rece, geroasă noaptea la peste 1800 metri. Cerul a fost mai mult noros și a nins slab, local în Carpații Orientali și Meridionali și izolat în masivele din Occidentali, cu depunere de câțiva cm de zăpadă proaspătă pe crestele masivelor estice. Vântul a suflat în general moderat, cu intensificări locale în general de 55-70 km/h și izolat până la 90 km/h pe crestele de peste 2000 metri din Meridionali. Pe arii extinse în masivele estice și pe arii mai restrânse în rest s-a semnalat ceață, asociată local cu depunere de chiciură la peste 1800 metri. Stratul de zăpadă nu a avut variații, exceptând Carpații Orientali și de Curbură, unde local a crescut ușor cu câțiva cm, cel mai mult cu 9 cm la Vf. Omu.

**În data de 20.03.2024, la ora 14,** stratul de zăpadă din platforma stațiilor meteorologice măsura:

**Carpaţii Meridionali:** 198 cm la Bâlea-Lac, 140 cm la Vf. Omu, 118 cm la Vf. Țarcu, 40 cm la Păltiniș, 8 cm la Parâng, 5 cm la Sinaia;

**Carpaţii Orientali:** 145 cm la Vf. Călimani, 47 cm la Ceahlău-Toaca, 36 cm la Vf. Lăcăuți, 30 cm la Vf. Iezer, 13 cm la Bucin, 4 cm la Penteleu;

**Carpaţii Occidentali:** 13 cm la Vf. Vlădeasa, petice la Semenic și Stâna de Vale.

**Prognoza vremii în intervalul 20.03.2024 ora 20 - 21.03.2024 ora 20:**

Vremea se va încălzi cu 3..5 grade față de intervalul precedent, menținându-se însă geroasă noaptea la peste 2000 metri, iar ziua cu temperaturi maxime negative la peste 1700 metri. Cerul va fi variabil în masivele vestice și temporar noros în Carpații Orientali și estul Meridionalilor unde local se vor mai semnala precipitații slabe, predominant ninsori, ce izolat pot atinge 10 l/mp în zona Carpaților de Curbură. Aria precipitațiilor va fi în restrângere în cursul zilei înspre Orientali, iar procesul de încălzire va continua și în zilele următoare. Vântul va sufla slab și moderat la altitudinile joase și va prezenta intensificări temporare de 50-70 km/h în zonele înalte, iar pe crestele de peste 1800 metri din Meridionali va depăși temporar 80 km/h, izolat viscolind ninsoarea. Local în masivele estice și izolat în rest se va semnala ceață, asociată pe creste și cu depunere de chiciură.

**Temperaturi prognozate în intervalul 20.03.2024 ora 20 - 21.03.2024 ora 20:**

**Peste 1800 m:** temperaturi minime: -13…-7 grade; temperaturi maxime: -9 …-2 grade;

**Sub 1800 m:** temperaturi minime: -7 …-2 grade; temperaturi maxime: -2 …7 grade.

**Vânt la peste 2000 m:** din sector predominant nord-vestic noaptea, apoi predominant nordic, cu viteze de 80-90 km/h, cu cele mai mari valori în zona Carpaților de Curbură.

**Altitudinea izotermei de 0 grade:** în creștere ușoară, de la 900-1100 m spre 1200-1400 m, cu cele mai ridicate valori în masivele din Carpații Occidentali și vestul Meridionalilor și cele mai scăzute în nordul Orientalilor.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 19.03.2024 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

Nu a fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni). Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

***Garda Forestieră Timişoara*** informează despre producerea, în data de 20.03.2024, ora 08:00, unui incendiu de litieră pe raza Ocolului Silvic Băile Herculane, în zona localităţii Băile Herculane, judeţul Caraş-Severin. A fost afectată o suprafață de 0,5 ha în fond forestier proprietate publică a statului. Incendiul a fost stins în aceeaşi zi, la ora 11:50, de către personalul silvic. Nu se cunosc cauzele izbucnirii incendiului.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 19.03.2024-20.03.2024 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havârna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Judeţul Iaşi

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin încetarea livrării apei din sursa r. Miletin – ac. Hălceni;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sârca corespunzător treptei III de aplicare a restricţiilor.

Se menţine situația de restricții în alimentarea cu apă la folosința:

- S.C. APAVITAL S.A. Iași prin reducerea debitelor de la 33.0 l/s la 26.0 l/s la sursa r. Bahlui – ac. Pârcovaci corespunzător treptei III de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

**Direcția Comunicare**